
RAPORT

asupra propunerii legislative pentru modificarea şi completarea 
  Legii nr. 373/2004 pentru  alegerea  Camerei Deputaţilor şi a Senatului  

        

În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea   Legii nr. 373/2004 pentru  alegerea  Camerei Deputaţilor şi a Senatului, trimisă cu adresa nr. P.l-x 181 din 11 mai 2005 şi înregistrată sub nr. 31/ 369 din 12 mai 2005.
 Comisia pentru  administraţie publică, amenajarea teritoriului şi echilibrul ecologic , cu avizul nr. 26/183 din 18 mai 2005, a  hotărât , cu unanimitate de voturi, respingerea propunerii legislative.                
Consiliul Legislativ  a avizat favorabil propunerea legislativă, conform avizului nr. 195/10.03.2005.
                 Guvernul României, prin punctul său de vedere, transmis cu adresa nr. 1310/DRP din 28.03.2005, nu susţine adoptarea acestei propuneri legislative.  
Propunerea legislativă are ca obiect de reglementare modificarea şi completarea Legii nr.373/2004 pentru  alegerea Camerei Deputaţilor şi a Senatului. Principalele modificări şi completări se referă la instituirea unui regim juridic al listelor electorale speciale, care se întocmesc în toate secţiile de votare pentru anumite categorii de alegători, strict desemnaţi prin lege,  la  exprimarea votului numai pe baza cărţii de alegător, începând  cu anul 2005,precum şi la evidenţierea distinctă în documentele întocmite cu ocazia alegerilor a numărului voturilor anulate fiecărei formaţiuni politice sau candidat independent, ca urmare a aplicării ştampilei de vot pe mai multe patrulatere.
În raport de obiectul şi conţinutul său, ce vizează modificarea unei legi organice,  propunerea legislativă face parte din categoria legilor organice.
În conformitate cu prevederile art. 60 din Regulamentul Camerei Deputaţilor, membrii comisiei au examinat propunerea legislativă supusă aprobării în şedinţa din 25 mai 2005. Cu acest prilej s-a constatat că modificările şi completările propuse de iniţiatori  limitează dreptul de vot,în special al cetăţeanului român cu domiciliul în străinătate, drept fundamental , garantat de Constituţie, iar limitarea exercitării acestuia numai în localitatea de domiciliu ar aduce atingere chiar existenţei dreptului, fapt contrar dispoziţiilor art. 53 alin.(2) din Constituţie. Prin  măsura preconizată de propunerea legislativă, alegătorii cu domiciliul stabil în România ar fi discriminaţi în raport cu alegătorii cu domiciliul în străinătate, încălcându-se, astfel, dispoziţiile art. 16 alin.(1)  din Constituţie.
                    Senatul,  în şedinţa din 9 mai 2005, în calitate de primă Cameră sesizată, a respins propunerea legislativă.
La dezbaterea acestei propuneri legislative, din totalul de 24 de membri ai Comisiei juridice au fost prezenţi 14 deputaţi.

Raportul Comisiei a fost adoptat cu majoritatea voturilor celor prezenţi (10 voturi pentru, 2  împotrivă şi 2 abţineri).


Potrivit prevederilor art. 75 din Constituţia României, republicată, şi  ale art.86 alin. (3) pct. 2  lit. f) din Regulamentul Camerei Deputaţilor, Camera Deputaţilor este Cameră decizională, în cazul acestei propuneri legislative.
                 În urma dezbaterilor, Comisia propune plenului Camerei Deputaţilor respingerea  propunerii legislative  pentru modificarea şi completarea Legii nr. 373/2004 pentru alegerea  Camerei Deputaţilor şi a Senatului.
PREŞEDINTE,
Sergiu Andon

